El Departament de Sanitat de l'Ajuntament de Sagunt oferix recomanacions a la ciutadania sobre el coronavirus COVID-19
28 de febrer 2020

El Departament de Sanitat de l'Ajuntament de Sagunt oferix una sèrie de recomanacions a la ciutadania sobre el coronavirus COVID-19. Entre els principals consells està no acudir directament al centre de salut o hospital en cas de tindre símptomes, ja que cal telefonar al 900 300 555, tossir amb el colze flexionat evitant la dispersió de saliva i no comprar massivament màscares.

Després de confirmar-se ahir el positiu en coronavirus en una persona a l'Hospital de Sagunt, des de l'Ajuntament es vol traslladar un missatge de tranquil·litat a la població i evitar l'alarmisme social, ja que existix un protocol de control que està en funcionament, tal com es va confirmar ahir en la reunió que van mantindre l'alcalde de Sagunt i el regidor de Sanitat amb l'equip directiu de l'hospital.

Segons han informat des de la Conselleria de Sanitat Universal i Salut Pública, les recomanacions es basen, en primer lloc, que si no existixen símptomes, s'ha de continuar amb la vida normal. En estos moments, només hi ha un positiu i està davall control. Si el número incrementara en els següents dies, la ciutadania seria coneixedora ja que es manté un contacte constant amb l'Hospital de Sagunt.

En cas de tindre símptomes (tos, febra...), es recomana no acudir directament a un centre de salut o hospital excepte casos molt greus, ja que en cas de donar positiu, hi hauria un risc elevat de contagi amb tot aquell que es trobe en la sala d'espera o hospitalitzat. En estos casos, es recomana quedar-se a casa, telefonar al 900 300 555 i informar de la situació. En este telèfon s'informarà i després de respondre a una sèrie de preguntes, acudiran al domicili per a prendre mostres.

Una altra de les recomanacions és referent a les màscares. No és recomanable comprar massivament màscares, ja que només són necessàries en cas de ja estar contagiat. Per a una persona sana, la màscara no prevé el contagi. D'esta manera, només s'aconseguirà que les màscares no estiguen disponibles per a la gent que realment les necessita o que patix alguna altra malaltia que les requerix per a la seua vida quotidiana.

Finalment, en tossir o esternudar, ha de cobrir-se la boca i el nas amb el colze flexionat, per a així reduir possibilitats de contagi. D'igual manera, es recomana llavar-se les mans sovint amb sabó i evitar tocar-se els ulls, la boca i el nas. Molts experts apunten que és similar a una grip o fins i tot menys greu, però han de seguir-se les recomanacions i confiar només en missatges oficials.​

![](/es-va/Actualidad/PublishingImages/Agost 2015/(32)Cartel Medidas Preventivas Infecciones Respiratorias1VAL_cuerpo.jpg)  
![](/media/0mkjs2ol/26-infografia_nuevo_coronavirus_cuerpo.jpg)  
​

*   [](http://www.facebook.com/sharer.php?u=https://aytosagunto.es/va/actualitat/el-departament-de-sanitat-de-l-ajuntament-de-sagunt-oferix-recomanacions-a-la-ciutadania-sobre-el-coronavirus-covid-19/ "Facebook")
*   [](http://twitter.com/share?url=https://aytosagunto.es/va/actualitat/el-departament-de-sanitat-de-l-ajuntament-de-sagunt-oferix-recomanacions-a-la-ciutadania-sobre-el-coronavirus-covid-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-departament-de-sanitat-de-l-ajuntament-de-sagunt-oferix-recomanacions-a-la-ciutadania-sobre-el-coronavirus-covid-19/ "Linked In")
*   [](mailto:?body=https://aytosagunto.es/va/actualitat/el-departament-de-sanitat-de-l-ajuntament-de-sagunt-oferix-recomanacions-a-la-ciutadania-sobre-el-coronavirus-covid-19/)